ועדת העבודה, הרווחה והבריאות, כנסת 18, פרוטוקול מספר 522, 2011-07-21 00:00

חיים כץ: בוקר טוב.

חיים כץ: אני מחדש את ישיבת ועדת העבודה, הרווחה והבריאות.

חיים כץ: י"ט בתמוז, ה-21 ביולי 2011.

חיים כץ: על סדר היום הצעת חוק התגמולים לנפגעי פעולות איבה (תיקון מס' 30) (תגמולים ליתום משני הוריו), התשע"א-2011, הצעתם של חברי הכנסת זבולון אורלב ודליה איציק.

חיים כץ: כשיצאתם החוצה לנסות לנסח את הצעת החוק, ביקשו כאן לדבר שלא לפרוטוקול אבל אחר כך אמרו לי שרוצים לדבר לפרוטוקול.

חיים כץ: נראה לי שהגענו להסכמות ונראה לי שזה נגמר.

חיים כץ: יש לנו בעיה עם מירי, אותה אנחנו צריכים לפתור ולהכניס בחוק החרגה.

חיים כץ: נמצא פתרון אבל נמצא פתרון לו לא יהיו השלכות רוחב והוא יהיה פתרון אישי.

חיים כץ: אני מכיר בכנסת חוקים שחוקקו לגופם של אנשים כאשר בדרך כל זה נעשה במטרה לפגוע, אבל כאן אנחנו ננסה לחוקק חוק שיבוא להיטיב.

חיים כץ: אנחנו נדבר כאן על עקרונות.

חיים כץ: הניסוח לא הסתיים אבל אני לא רוצה לעצור את יום העבודה.

חיים כץ: באנו לכאן כשאנחנו בסוף מושב ואני רוצה לסיים כמה דברים.

חיים כץ: היועצת המשפטית וגורמי הביטוח הלאומי, אחרי שנסכם את העקרונות, ישבו ביחד.

חיים כץ: את ההצבעה נקיים ביום שני בבוקר אבל אף אחד מכם לא יגיע.

חיים כץ: אתם לא מוזמנים ולא תוכלו להיכנס.

חיים כץ: אנחנו מסכמים את העקרונות וחברי הכנסת יבואו להצביע.

חיים כץ: אני אתן לכם לדבר כאן.

חיים כץ: אנחנו מתחילים בעקרונות ואם יהיה משהו שנראה לא מתאים, מישהו מכם יוכל להתייחס אבל בצורה מסודרת.

חיים כץ: אנחנו נבדוק את זה אבל המגמה היא לסיים את העניין.

חיים כץ: אם אנחנו רוצים לנצח את המשחק הזה, צריך לגמור אותו.

דני בושקביץ: שמי דני בושקביץ, ההורים שלי נרצחו באוטובוס הדמים ב-1978.

דני בושקביץ: זאת פעם שנייה שאני אומר את זה היום ועכשיו אני אומר את זה לפרוטוקול.

דני בושקביץ: אני רוצה לומר לכם שלפי הצדק האמיתי, מה שמגיע לנו הוא שתשתלמו לנו.

דני בושקביץ: אתם החלטתם להשוות את התנאים.

חיים כץ: מי זה אתם?

חיים כץ: המדינה תשלם לכם.

דני בושקביץ: המדינה.

דני בושקביץ: אלמן/אלמנה, זה מה שמגיע.

דני בושקביץ: אנחנו מדברים עכשיו על העניין של הרטרואקטיביות.

דני בושקביץ: מה שמגיע, צריך לשלם.

דני בושקביץ: אם אני לא הייתי משלם ביטוח לאומי, היו באים ולוקחים אותי לבית סוהר והיו דורשים שאשלם עד האגורה האחרונה, כולל ריבית והצמדה.

דני בושקביץ: אנחנו עברנו שואה בחיים שלנו וזה הפרצוף של המדינה.

דני בושקביץ: אני מבקש מכולם לקחת בחשבון שיש כאן אנשים שאין להם בית.

דני בושקביץ: יש כאן אנשים שאין להם כסף לגמור את החודש.

דני בושקביץ: אנחנו לא באנו לבקש נדבות אלא את מה שמגיע לנו.

דני בושקביץ: מה שמגיע לנו זה תשלום רטרואקטיבי מיום הפיגוע לפי אלמן/אלמנה ואת זה אתם צריכים לשלם.

חיים כץ: סיימת?

דני בושקביץ: כן.

חיים כץ: תודה.

מאיה שור: יתומה מאוטובוס הדמים.

מאיה שור: אני יושבת כאן ואני מאוד נרגשת מאחר שאחרי 33 שנים מדברים על הנושא הזה ומישהו מקשיב.

מאיה שור: אני רוצה להודות לכל מי שתומך והציע את החוק, וגם לך באופן אישי - אני בטוחה שהתודה היא מכולנו- על היוזמה.

מאיה שור: אני יושבת כאן היום ברגשות מעורבים.

מאיה שור: אני שומעת את דני.

מאיה שור: אני רוצה היום לסיים.

מאיה שור: אני באתי היום לסיים את הפרשה הזאת.

מאיה שור: תבינו.

מאיה שור: אני שומעת את דני ואני יודעת שהוא צודק בכל מילה שהוא אומר.

מאיה שור: יחד עם זאת, אני רוצה לסיים את הנושא.

מאיה שור: אני יושבת ברגשות מעורבים.

מאיה שור: 33 שנים אני חיה לבד.

מאיה שור: כמו שדני אמר, לא נזקקת אלא מקיימת את עצמי.

מאיה שור: יכולתי להיות בבית משוגעים, יכולתי להיות בבית סוהר, כמו שהוא אמר, ולהיות לנטל על המדינה.

מאיה שור: אני סומכת עליך ועליכם שתעשו בעניין הרטרואקטיבי החלטה נכונה וצודקת.

מאיה שור: אני אומרת בשיא הכנות שבאתי היום - ברגשות מאוד מעורבים – לסגור את הפרשה.

מאיה שור: אני מודה לכולם.

נעמה צורף: בקשה.

נעמה צורף: אם אפשר שהנוסח הסופי יעבור גם לאישורנו.

חיים כץ: הנוסח הסופי לא יעבור לאישורכם, עם כל הכבוד לכם.

חיים כץ: הנוסח הסופי לא יעבור לאישורכם.

חיים כץ: אנחנו עשינו מעבר לחוק שהוגש.

חיים כץ: יהיה כאן מצב שבתשלומים הרטרואקטיביים תקבלו יותר מאלה שקיבלו בחוק.

חיים כץ: זה ברור לנו.

חיים כץ: אנחנו לא באים לשחק באלף שקלים או באלפיים שקלים אלא אנחנו באים לפתור את הבעיה.

חיים כץ: לדעתי הגזמת קצת.

מנשה גביש: אני לא חושב שהיא הגזימה.

חיים כץ: אז אתה לא חושב, אבל אני חושב.

חיים כץ: מי אדוני?

מנשה גביש: מנשה גביש.

מנשה גביש: ההורים שלי נהרגו בפיגוע באלון מורה.

מנשה גביש: גם אחי הבכור נהרג.

מנשה גביש: אני לא חושב שהיא מגזימה.

מנשה גביש: כל ישיבה אליה הגענו, ביטוח לאומי קיצץ וקיצץ.

מנשה גביש: אני מבקש שאנחנו נראה את הנוסח.

חיים כץ: בכמה ישיבות ישבת אתי?

מנשה גביש: שתי ישיבות.

מנשה גביש: גם בוועדת שרים.

חיים כץ: מה מספר הישיבה הזאת?

מנשה גביש: זאת הישיבה השלישית.

חיים כץ: במה קיצץ הביטוח הלאומי?

מנשה גביש: אתמול הוא הכניס שמונה סעיפים.

חיים כץ: הוא קיצץ או רצה לקצץ?

מנשה גביש: הוא צמצם את זה לשמונה סעיפים.

חיים כץ: הוא קיצץ או רצה לקצץ?

מנשה גביש: רצה.

מנשה גביש: מה זה משנה?

חיים כץ: הוא לא קיצץ.

נעמה צורף: גם היום יש ניסיון לקצץ.

דני בושקביץ: למה ביטוח לאומי רוצה לקצץ?

נעמה צורף: זה לא מה שסוכם היום.

נעמה צורף: גם היום יש ניסיון לקצץ.

חיים כץ: כל מה שסוכם אתמול – יבוצע.

נעמה צורף: בנוסח כרגע זה לא מופיע.

חיים כץ: מאיפה את יודעת מה היה בנוסח?

נעמה צורף: קיבלתי אותו.

חיים כץ: מה הורידו?

חיים כץ: נאמר לך שיתקנו את זה בישיבה.

נעמה צורף: לא דיברתי על מענק התאלמנות שיתוקן.

נעמה צורף: יש כאן עוד משהו שקוצץ.

חיים כץ: כמו מה למשל?

נעמה צורף: שניתנות לפי כל דין לאלמנה לפי חוק משפחות החיילים.

נעמה צורף: יש עוד הטבות שניתנות לפי חוקים אחרים.

נעמה צורף: מדברים על הקטינים.

שמרית שקד גיטלין: לא, לפי כל דין, זה כל דין ולאלמנה לפי חוק משפחות החיילים, זה זהה לאלמנה.

קריאה: ישבנו אתמול שלוש שעות ועברנו דבר-דבר.

חיים כץ: דני, אתה יכול להגיד כל מה שאתה רוצה, אבל תוריד טורים.

חיים כץ: מישהו מכם רוצה לומר עוד משהו?

חיים כץ: אף אחד לא יתפרץ יותר.

שמרית שקד גיטלין: אני אקריא את סעיף קטן (1) למרות שכבר הקראנו אותו.

חיים כץ: זה נוסח מתוקן.

שמרית שקד גיטלין: גם הנוסח שמונח כאן, הוא לא סופי.

חיים כץ: הוא יתוקן.

חיים כץ: הוא לא סופי.

שמרית שקד גיטלין: הוא יתוקן כי אתם רואים, אנחנו מתקדמים תוך כדי תנועה.

שמרית שקד גיטלין: 1.

שמרית שקד גיטלין: תיקון סעיף 7 בחוק התגמולים לנפגעי פעולות איבה, התש"ל-1970 (להלן – החוק העיקרי), בסעיף 7 - (1) בסעיף קטן (א1) בסופו יבוא: "עד הגיעו לגיל 18 וכן את כל ההטבות הניתנות לפי כל דין לאלמנה לפי חוק משפחות חיילים בעד היתום ובלבד שלא יהיה זכאי לכפל הטבות".

חיים כץ: דני, אתה רגוע?

דני בושקביץ: כן.

שמרית שקד גיטלין: (2) אחרי סעיף קטן (א1) יבוא: "(א2) יתום משני הוריו שנפטרו כתוצאה מפגיעת איבה, ומלאו לו 18 שנים זכאי למשך כל ימי חייו לתגמול חודשי בשיעור התגמול הקבוע בסעיף 7 לחוק משפחות חיילים, ולהטבות הניתנות לפי כל דין לאלמנה שאין עמה ילדים כמשמעותה בחוק משפחות חיילים, למעט ההטבות המפורט7ות להלן, ובשינויים המפורטים, ובלבד שלא יהיה זכאי לכפל הטבות.

שמרית שקד גיטלין: (1) ההטבות לעניין הנצחה יינתנו בגין כל חלל לאחד היתומים במשפחה.

שמרית שקד גיטלין: (2) סיוע במימון רכישת דירה והחלפת דירה.

שמרית שקד גיטלין: אלה שתי הטבות שאנחנו ממעטים מכיוון שנעשה חשבון שזה מול המענקים שהם כן מקבלים והאלמנה לא מקבלת.

שמרית שקד גיטלין: מענק התאלמנות יורד.

שמרית שקד גיטלין: זה המענק שהיה אמור להיות ממועט אבל בסוף הסכימו להשאיר גם אותו.

חיים כץ: עד כאן סיימנו?

שמרית שקד גיטלין: כן.

חיים כץ: תמשיכי.

שמרית שקד גיטלין: (2) בסעיף קטן (ב), במקום הרישה עד המילה "ובלבד" יבוא "הוראות סעיף קטן (א1) ו-(א2) יחולו לגבי מי" ופסקאות (1) ו-(2) – יימחקו.

שמרית שקד גיטלין: אמרתי גם אתמול שזה משאיר את ההוראה הקבועה בחוק שהיתום הוא רק מי שהתייתם עד גיל 37.

שמרית שקד גיטלין: תגמולים לכל החיים אבל לצורך קביעת זכאותו כיתום, זה נשאר כפי שהיה בחוק.

חיים כץ: זה סעיף 1.

שמרית שקד גיטלין: יש לקרוא עוד את פסקות (3) ו-(4).

שמרית שקד גיטלין: (3) בסעיף קטן (ג), במקום "סעיף קטן (ב)" יבוא "סעיף קטן (א1) ומלאו לו 21 שנים".

שמרית שקד גיטלין: אתמול הצענו לתקן את זה ל-18 שנים אבל חברת הכנסת דליה איציק התנגדה ולכן אנחנו לא מתקנים ל-18 אלא בכל זאת משאירים את התיקון כפי שהוא.

שמרית שקד גיטלין: בסך הכול זה סעיף שהיה היום בחוק ואנחנו עושים לו תיקון כיוון שביטלנו סעיף והוספנו סעיף במקומו.

חיים כץ: בסדר.

שמרית שקד גיטלין: (4) סעיף קטן (ד)(2) – יימחק.

שמרית שקד גיטלין: כאן למעשה מדובר על תשלום מענק הניידות.

שמרית שקד גיטלין: אנחנו מוחקים את מענק הניידות ונותנים אחזקת רכב כמו לאלמנה, אבל אני מדגישה שלפחות לפי הוראת המעבר שקבועה כרגע – אני אומרת את זה יותר למשרדי הממשלה – מי שלא קיבל מענק ניידות, כן יקבל אותו למרות שאנחנו מבטלים אותו עכשיו.

דני בושקביץ: צריך להוסיף את זה.

שמרית שקד גיטלין: זה כבר קיים בנוסח.

חיים כץ: בסדר.

חיים כץ: אנחנו סיימנו את סעיף 1 ואין לנו מחלוקות עליו.

חיים כץ: משרד האוצר וביטוח לאומי, אין מחלוקות.

נעמה צורף: האם הוראות דומות של משרד הביטחון נחשבות להוראות כל דין?

שמרית שקד גיטלין: לפי כל דין.

שמרית שקד גיטלין: לפי חוק, כן.

שמרית שקד גיטלין: זה מכוח החוק.

חיים כץ: אנחנו עוברים להצבעה על סעיף 1.

חיים כץ: ה צ ב ע ה סעיף 1 – אושר פה אחד כל חברי הכנסת שנמצאים כאן ויש להם זכות הצבעה, הצביעו בעד סעיף 1 והוא אושר פה אחד.

שמרית שקד גיטלין: סעיף 1א.

שמרית שקד גיטלין: (א) תחילתו של סעיף 7 לחוק העיקרי, כנוסחו בסעיף 1 לחוק זה, ב-1 בחודש שלאחר יום פרסומו (להלן – יום התחילה), והוא יחול גם על יתום משני הוריו שנפטרו כתוצאה מפגיעת איבה לפני יום התחילה.

שמרית שקד גיטלין: תגמולים והטבות לפי חוק זה ישולמו או יינתנו בעד יום התחילה ואילך, למעט מענק התארגנות, מענק ניידות ומענק נישואין שישולמו בעד התקופה שקדמה ליום התחילה כאמור בסעיף קטן (ב).

שמרית שקד גיטלין: (ב) מי שהתקיימו בו לפני יום התחילה התנאים לקבלת מענק התארגנות, מענק ניידות או מענק נישואין כאמור בסעיף 7(ד) לחוק העיקרי כנוסחו ערב יום התחילה, אך הוראות הסעיפים האמורים לא חלו עליו או שטרם נקבעו מענקים כאמור בחוק העיקרי, יהא זכאי לאותם מענקים, ובלבד שלא יהיה זכאי לכפל הטבות.

שמרית שקד גיטלין: כאן יצטרך להיכנס הסעיף.

חיים כץ: קודם כל נצביע על סעיף1א(א) ו-(ב).

חיים כץ: ה צ ב ע ה סעיף 1א(א) ו-(ב) – אושר פה אחד כל חברי הכנסת שנמצאים ויש להם זכות הצבעה, הצביעו בעד אישור הסעיף.

חיים כץ: תעברי לסעיף (ג).

חיים כץ: הוא צריך להיות מנוסח.

חיים כץ: לא נצביע עליו עכשיו אלא נאמר את העקרונות.

שמרית שקד גיטלין: יצטרכו להיות כאן שני נושאים.

שמרית שקד גיטלין: אני אתחיל מהנושא הקל, הנושא של מירי.

שמרית שקד גיטלין: בנושא של מירי אין לי עדיין את הפתרון המשפטי אבל אנחנו נכתוב משהו שחברי הכנסת יצביעו עליו כדי שהוא ייפתר גם לעניין המענקים.

חיים כץ: מירי, אנחנו לא נביא את החוק למליאה אם לא ייפתר הנושא.

חיים כץ: סומכת עלינו?

מירי פיסטנברג: מאה אחוז.

אריה אלדד: בסעיף 1א(א), "והוא יחול גם על יתום משני הוריו שנפטרו כתוצאה מפגיעת איבה לפני יום התחילה", כאן זה המקום לשתול את החריג.

שמרית שקד גיטלין: לעניין ההצבעה, זה יכול להיות ב-(ג) ו-(ד) ואחר כך בנוסח אני יכולה להעלות את זה ל-(א).

שמרית שקד גיטלין: זה רק לעניין ההצבעה.

זבולון אורלב: העיקרון הוא שעושים החרגה וזה יחול עליה.

שמרית שקד גיטלין: ההצעה שגיבשנו היא שלכל היתומים שלא קיבלו לפני אוקטובר 2000 ישולם מענק חד פעמי בסך 550 אלף שקלים.

חיים כץ: זה נובע מכל התשלומים שהיו מגיעים בשערים ששולמו.

חיים כץ: יש כאן כאלה שיקבלו יותר מאלה שקיבלו וזה צריך להיות ברור.

חיים כץ: אנחנו הלכנו לכיוון בית הלל ולא לכיוון בית שמאי.

חיים כץ: אני מקווה שאלה שקיבלו, לא נקבל מהם עכשיו פידבקים למה אלה מקבלים יותר כי אלה קיבלו את הכסף מזמן והייתה הצמדה.

שמרית שקד גיטלין: בנוסף לכך הם יקבלו את המענקים של ניידות, נישואין והתארגנות.

חיים כץ: ניידות, נישואין, התארגנות ועוד 550 אלף שקלים בגין הרטרואקטיביות.

זבולון אורלב: הרטרואקטיביות של עשר השנים.

שמרית שקד גיטלין: זה יהיה סעיף (ג) עליו עדיין לא מצביעים.

זבולון אורלב: אבל העקרונות מקובלים.

חיים כץ: העקרונות מקובלים.

חיים כץ: ביטוח לאומי והאוצר, העקרונות מקובלים.

קריאה: מקובלים.

חיים כץ: שיהיה לכם ברור, כל הנושא הזה עולה ביום ראשון לוועדת שרים.

חיים כץ: שלא נופתע.

זבולון אורלב: אם נופתע, נפתיע אותם ביום שני.

שמרית שקד גיטלין: הנושא השני הוא נושא שהעלה חבר הכנסת אורלב.

שמרית שקד גיטלין: יש סיטואציה בה שני הורים נפגעו בפעולת איבה אבל מכיוון שאחד ההורים היה שוטר או אחד ההורים היה במילואים, היתומים לא הוכרו כיתומים ששני הוריהם נהרגו בפעולת איבה.

זבולון אורלב: שתי משפחות כאלה בישראל.

שמרית שקד גיטלין: התיקון הזה נועד לתקן את הסיטואציה הזאת.

שמרית שקד גיטלין: 2.

שמרית שקד גיטלין: תיקון חוק משפחות חיילים שנספו במערכה (תגמולים ושיקום) בחוק משפחות חיילים שנספו במערכה (תגמולים ושיקום), התש"י-1950, בסעיף 9ב, האמור בו יסומן "(א)" ואחריו יבוא: "(ב) יתום משני הוריו שהתייתם משני הוריו לפני שמלאו לו 37 שנים ומתקיימות בו הוראות פסקאות (1) או (2) שלהלן, יהיה זכאי לכל תגמול והטבה הניתנים לפי חוק נפגעי איבה ליתום משני הוריו שנפטרו כתוצאה מפגיעת איבה, ובלבד שלא יהיה זכאי לכפל הטבות: מדובר על יתום ששני הוריו נספים, עוד סיטואציה שכבר הכנסנו הוא יתום ששני ההורים שלו נספים.

שמרית שקד גיטלין: כלומר, יתום ששני ההורים שלו הם חללי צה"ל.

שמרית שקד גיטלין: הנושא השני הוא יתום שאחד מהוריו נספה וההורה השני נפטר בפגיעת איבה ושחלות לגביו הוראות סעיף 20א.

שמרית שקד גיטלין: (1) יתום ששני הוריו נספים.

שמרית שקד גיטלין: (2) יתום שאחד מהוריו נספה והורהו השני נפטר מפגיעת איבה, ושחלות לגביו הוראות סעיף 20א.

שמרית שקד גיטלין: הוראות פסקה זו יחולו על אף הוראות הסעיף האמור.

שמרית שקד גיטלין: יש כאן שתי סיטואציות.

חיים כץ: אנחנו מצביעים על זה.

חיים כץ: יש כאן שתי משפחות כאלה, אבל כאן הלכנו להרחבה.

חיים כץ: ה צ ב ע ה סעיף 2 – אושר פה אחד כל חברי הכנסת הנוכחים ושיש להם זכות הצבעה, אישרו את הסעיף.

שמרית שקד גיטלין: 3.

שמרית שקד גיטלין: תיקון חוק משפחות חיילים שנספו במערכה – תחילה ותחולה תחילתו של הוראות סעיף 9ב(ב) כנוסחו בסעיף 2 לחוק זה, ב-1 בחודש שלאחר יום פרסומו של חוק זה, והוא יחול גם על יתום משני הוריו שהתייתם משני הוריו לפני תחילתו ושמתקיימים בו התנאים האמורים בסעיף 9ב(ב).

שמרית שקד גיטלין: תגמולים לפי חוק זה ישולמו בעד יום התחילה ואילך, ואולם, מי שהתקיימו בו לפני יום התחילה, התנאים לקבלת מענק התארגנות, מענק ניידות ומענק נישואין כאמור בסעיף 7(ד) ו-(ו) לחוק נפגעי פעולות איבה, יהא זכאי לאותם מענקים, ובלבד שלא יהיה זכאי לכפל הטבות.

שמרית שקד גיטלין: זה צריך עיון, האם לגבי שתי המשפחות האלה צריך לעשות איזשהו מענק.

חיים כץ: כן, ודאי.

שמרית שקד גיטלין: אנחנו ננסח את גם את זה.

זבולון אורלב: אותו הדבר.

חיים כץ: הם יקבלו הכול.

זבולון אורלב: דין אחד לכולם.

חיים כץ: כן.

אסנת כהן: אני חייבת לומר ששניים מהם הם קטינים שהחוק ממילא יחול עליהם.

חיים כץ: אם כן, אין לך בעיה.

אסנת כהן: אין לי בעיה כי אני חושבת שערכית ומוסרית כך היה צריך לעשות.

אסנת כהן: יש שם אחד שהוא בן 36.

חיים כץ: אנחנו מצביעים על סעיף 3 כפי שהוקרא.

חיים כץ: ה צ ב ע ה סעיף 3 – אושר פה אחד כל חברי הכנסת הנוכחים הצביעו בעד אישור הסעיף.

חיים כץ: אנחנו ננסה לסיים עכשיו הכול.

חיים כץ: עד הישיבה הבאה נותרו לנו 25 דקות וננסה לסיים הכול.

דני בושקביץ: יש לך את סעיף (ג).

שמרית שקד גיטלין: אותו הדבר.

שמרית שקד גיטלין: מענק חד פעמי, פיצוי רטרואקטיבי כמו שנתנו.

חיים כץ: תנסחי אותו.

חיים כץ: אנחנו יכולים להצביע ולאשר לך לנסח את זה?

חיים כץ: אני יכול להצביע על העקרונות ולאפשר לך לנסח אותם.

חיים כץ: יש לנו שתי בעיות.

חיים כץ: האחת, למצוא את הניסוח לגבי מירי ולסגור אותו.

חיים כץ: אם לא, החוק לא יגיע להצבעה.

חיים כץ: הנושא השני הוא ניסוח גובה המענק החד פעמי.

חיים כץ: מבחינתנו אנחנו רוצים לקוות שביום ראשון זה יעבור את ועדת השרים.

חיים כץ: אם זה לא יעבור את ועדת השרים, אנחנו נעלה את זה למליאה ונגייס את החברים.

חיים כץ: אין שום סיבה, גם אם זה מעבר לתקציב שהם חשבו, לא לאשר זאת.

חיים כץ: אני חושב שעשינו כאן משהו הומני, אני חושב שעשינו משהו שהיה צריך לעשות מזמן וחבל שהוא נעשה רק עתה.

חיים כץ: הניסוחים יבוצעו עד יום שני וביום שני אנחנו נצביע על הסעיפים שלא הוצבעו כאשר המטרה שלנו היא שביום שלישי או רביעי החוק יעלה למעלה.

צבי יהודה דיקשטיין: ההורים שלי נרצחו לפני כמעט תשע שנים בדרום הר חברון ויחד אתם נרצח אחי.

צבי יהודה דיקשטיין: אנחנו נשארנו תשעה ילדים.

צבי יהודה דיקשטיין: אני רוצה לומר כאן תודה רבה.

צבי יהודה דיקשטיין: לפני תשע שנים אמרו לנו מביטוח לאומי שאנחנו צודקים אבל אין פתרון.

צבי יהודה דיקשטיין: מה שנעשה כאן, זה תיקון היסטורי.

צבי יהודה דיקשטיין: תודה לזבולון, לדליה, וגם לך, חיים, כי באמת כשנכנסת לתמונה, מבחינתנו הכול השתנה.

צבי יהודה דיקשטיין: זה גמר אותנו להגיע עוד פעם ועוד פעם, לדבר ולשכנע ועוד פעם לספר.

צבי יהודה דיקשטיין: תודה שאתה מביא את זה לסיום.

זבולון אורלב: לא חוק אחד ולא שניים הצלחתי להעביר בכנסת הזאת אבל אין ספק שזה אחד החוקים אולי המרגשים ביותר שאתה אומר לעצמך שאם הגעת לכנסת כדי לעשות את התיקון הזה, הדבר הזה היה כדאי.

זבולון אורלב: אני חושב שהתגלגלה כאן זכות גדולה מאוד גם לעמיתתי לחוק, חברת הכנסת דליה איציק שמסיבות אישיות לא יכלה להיות כאן היום, אבל בעיקר ליושב ראש הוועדה, לחבר הכנסת חיים כץ שבאמת נקט כאן הליכים מאוד מיוחדים.

זבולון אורלב: אלה שלא בקיאים בעבודת החקיקה בכנסת, החוק הזה עובר בדרך מהפכנית, חדשנית, יצירתית מדהימה, עם הרבה תעוזה ומנהיגות.

חיים כץ: את זה אתה תגיד במליאה.

זבולון אורלב: אני אגיד את זה גם במליאה, אבל חשוב לי לומר את זה כאן.

זבולון אורלב: אני לא יודע אם כולם ישתתפו במליאה.

זבולון אורלב: צריך להבין מה קרה כאן.

זבולון אורלב: אני רוצה לומר עוד תודה אחת בסופו של דבר גם לכל עובדי המדינה שנמצאים כאן.

זבולון אורלב: נכון, היו לנו חבלי לידה וזה לא היה פשוט אלא אפילו היה קשה, אבל אם בסופו של דבר היום הצבענו בהסכמה – ואני מקווה שההסכמה הזאת תבוא לידי ביטוי ביום ראשון בוועדת השרים בערר שהגישה חברת הכנסת לימור לבנת – אני חושב שזאת תעודת כבוד למשרדי הממשלה, לביטוח הלאומי, למשרד המשפטים, למשרד האוצר.

זבולון אורלב: אני גם יודע לומר תודה למנהיגות של היתומים שלקחה אחריות ואני יודע על חילוקי הדעות כי תמיד רוצים עוד, אבל צריך תמיד לדעת גם מה הגבול האפשרי.

זבולון אורלב: אני חושב שהלכנו הרבה מעל הגבול האפשרי שהתכוונו אליו לכתחילה.

זבולון אורלב: אני מקווה מאוד שבשבוע הבא יושב ראש הוועדה יעמוד על בימת הכנסת ויציג את החוק – ואני בטוח שהוא לא יציג את החוק באופן טכני אלא גם ידבר על הערכים הגלומים בו, על האחווה, על אחריות, על הערבות ההדדית ועל המוסר של מדינה כלפי יתומיה – זה יהיה יום חשוב לכנסת.

זבולון אורלב: שוב, תודה לכולם.

חיים כץ: תודה רבה.

חיים כץ: הדיון הבא הוא דיון אחר לגמרי וניתן לראות איך אנחנו עוברים מקיצוניות לקיצוניות, מנושא לנושא, דבר שלפעמים משגע את החיים.

חיים כץ: תודה רבה.

חיים כץ: הישיבה נעולה.